讀呂居仁舊詩有懷其人作詩寄之
作者：曾幾
朝代：宋

paragraphs: 學詩如參禪，慎勿參死句。
縱橫無不可，乃在歡喜處。
又如學仙子，辛苦終不遇。
忽然毛骨換，正用口訣故。
居仁說活法，大意欲人悟。
常言古作者，一一從此路。
豈惟如是說，實亦造佳處。
其圓如金彈，所向若脫兔。
風吹春空雲，頃刻多態度。
鏘然奏琴筑，間以八珍具。
人誰無口耳，寧不起欣慕。
一編落吾手，貪讀不能去。
嘗疑君胸中，食飲但風露。
經年闕親近，方寸滿塵霧。
足音何時來，招喚亦云屢。
賤子當爲君，移家七閩住。